b'\n_START_ARTICLE_\nRobert Musil\n_START_SECTION_\nBiografia\n_START_PARAGRAPH_\nRobert Musil a fost \xc3\xaentotdeauna un imigrant, un "nobel outsider", cum m\xc4\x83rturisea el \xc3\xaensu\xc8\x99i", tr\xc4\x83ind \xc3\xaentre Klagenfurt, Stiria, Viena \xc8\x99i Berlin, sf\xc3\xa2r\xc8\x99indu-\xc8\x99i zilele \xc3\xaen exil, la Geneva. Via\xc8\x9ba sa, prea pu\xc8\x9bin cunoscut\xc4\x83 de altfel, poate fi luminat\xc4\x83 prin Jurnalul s\xc4\x83u, compus din 32 de caiete, un document de o valoare istoric\xc4\x83, psihologic\xc4\x83 \xc8\x99i filozofic\xc4\x83 excep\xc8\x9bional\xc4\x83._NEWLINE_Robert Matthias Musil se na\xc8\x99te la 6 noiembrie 1880 la Klagenfurt, \xc3\xaen Austria. Este fiul lui Alfred Musil (1846-1924), inginer-mecanic, b\xc4\x83n\xc4\x83\xc8\x9bean originar din Timi\xc8\x99oara, Rom\xc3\xa2nia, \xc8\x99i al Herminei Musil (1853-1924), n\xc4\x83scut\xc4\x83 Bergauer \xc8\x99i originar\xc4\x83 din Linz. Personalitatea p\xc4\x83rin\xc8\x9bilor a influen\xc8\x9bat caracterul \xc8\x99i estetica literar\xc4\x83 a viitorului scriitor: "Tat\xc4\x83l meu avea spiritul clar, mama \xc3\xael avea complet alandala", va m\xc4\x83rturisi Musil mai t\xc3\xa2rziu. Este al doilea copil al cuplului. Sora sa mai mare, pe nume Elsa, murise la v\xc3\xa2rsta de un an. Musil va face din ea \xc3\xaen scrierile sale o adev\xc4\x83rat\xc4\x83 prezen\xc8\x9b\xc4\x83, obiect al unui "cult"._NEWLINE_\xc3\x8en 1882, familia p\xc4\x83r\xc4\x83se\xc8\x99te Klagenfurt pentru a se stabili \xc3\xaen Styria (Boemia)._NEWLINE_\xc3\x8en 1886, Musil este victima unei boli nervoase de origine cerebral\xc4\x83, \xc3\xaen urma c\xc4\x83reia va mai avea dou\xc4\x83 atacuri \xc3\xaen 1898-1890. Intr\xc4\x83 la colegiul din Styria \xc3\xaen 1890. \xc3\x8en 1891, familia se mut\xc4\x83 din nou, de data aceasta la Brno. Musil se dovede\xc8\x99te a fi un copil recalcitrant, rebel fa\xc8\x9b\xc4\x83 de educa\xc8\x9bia pe care p\xc4\x83rin\xc8\x9bii doresc s\xc4\x83 i-o dea, ceea ce-i face pe ace\xc8\x99tia s\xc4\x83-l trimit\xc4\x83 \xc3\xaen pensiune, la \xc8\x99coala militar\xc4\x83 din Eisenstadt. \xc3\x8en septembrie 1894, intr\xc4\x83 la liceul militar pentru tineri ofi\xc8\x9beri M\xc3\xa4hrish-Weisskirchen (\xc3\xaen Hrani\xc8\x9bia). Ace\xc8\x99ti ani vor forma trama romanului R\xc4\x83t\xc4\x83cirile elevului T\xc3\xb6rless (Die Verwirrungen des Z\xc3\xb6glings T\xc3\xb6rless, 1906), debutul s\xc4\x83u romanesc \xc8\x99i primul succes literar.\n_START_SECTION_\nStudii \xc8\x99i lecturi\n_START_PARAGRAPH_\n\xc3\x8en septembrie 1897, Musil intr\xc4\x83 la \xc8\x99coala politehnic\xc4\x83 din Br\xc3\xbcnn, \xc3\xaen construc\xc8\x9bii mecanice. Din acela\xc8\x99i an dateaz\xc4\x83 \xc8\x99i primele \xc3\xaensemn\xc4\x83ri din Jurnal. Printre lecturile sale se num\xc4\x83r\xc4\x83: Friedrich Nietzsche, Novalis, Dostoievski, Ralph Emerson, Maurice Maeterlinck \xc8\x99i Aristotel (Poetica mai ales), autori care l-au influen\xc8\x9bat durabil, a\xc8\x99a cum a m\xc4\x83rturisit-o. Scrie de asemenea poezii \xc8\x99i c\xc3\xa2teva schi\xc8\x9be de piese dramatice, ast\xc4\x83zi pierdute._NEWLINE_\xc3\x8en 1899 redacteaz\xc4\x83 primul s\xc4\x83u manuscris, Domnul Vivisector, care pune deja bazele esteticii sale literare \xc8\x99i mai ales a observa\xc8\x9biei \xc8\x99tiin\xc8\x9bifice a vie\xc8\x9bii. \xc3\x8en acela\xc8\x99i an se \xc3\xaendr\xc4\x83goste\xc8\x99te de Valerie (este numele pe care i-l d\xc4\x83 \xc3\xaen Jurnal) al c\xc4\x83rei nume real este Paula Ulmann, o actri\xc8\x9b\xc4\x83 din Br\xc3\xbcnn. La 10 noiembrie 1899 reu\xc8\x99e\xc8\x99te primul examen de stat \xc3\xaen vederea ob\xc8\x9binerii diplomei de inginer._NEWLINE_\xc3\x8en 1900 \xc3\xae\xc8\x99i stabile\xc8\x99te primele contacte literare. Se \xc3\xaent\xc3\xa2lne\xc8\x99te cu scriitori din Br\xc3\xbcnn, precum Karl Hans Strobl \xc8\x99i Franz Schamann. Lecturile sale se diversific\xc4\x83\xc2\xa0: cite\xc8\x99te Kant, Peter Altenberg, Richard von Schaukal, Rilke, Stefan George, Hugo von Hofmannsthal \xc8\x99i Charles Baudelaire. Are o rela\xc8\x9bie cu Herma Dietz, care va deveni modelul personajului Tonka din nuvela eponim\xc4\x83. \xc3\x8en acela\xc8\x99i an se \xc3\xaemboln\xc4\x83ve\xc8\x99te de o boal\xc4\x83 veneric\xc4\x83 de origine necunoscut\xc4\x83._NEWLINE_La 18 iulie 1901 ob\xc8\x9bine diploma de inginer mecanic, dar decide la 1 octombrie s\xc4\x83-\xc8\x99i efectueze serviciul militar ca voluntar, \xc3\xaen al 49-lea regiment imperial \xc8\x99i regal de infanterie "Freiherr von Hess" din Br\xc3\xbcnn. R\xc4\x83m\xc3\xa2ne p\xc3\xa2n\xc4\x83 la 30 septembrie 1902 \xc8\x99i cite\xc8\x99te abundent din Nietzsche \xc3\xaen toat\xc4\x83 aceast\xc4\x83 perioad\xc4\x83._NEWLINE_\xc3\x8en 1902 Jurnalul s\xc4\x83u se \xc3\xaembog\xc4\x83\xc8\x9be\xc8\x99te de numeroase lecturi \xc8\x99i adnot\xc4\x83ri (printre care Cursurile \xc8\x99tiin\xc8\x9bifice populare de filozofie pozitivist\xc4\x83, ale lui Ernst Mach, reflec\xc8\x9biile lui D\'Annunzio \xc8\x99i teoria estetic\xc4\x83 a lui Schiller). Lectura romanului lui Leopold Andrian, Gr\xc4\x83dina cunoa\xc8\x99terii, \xc3\xael conduce c\xc4\x83tre o scriitur\xc4\x83 personal\xc4\x83 \xc8\x99i complezent\xc4\x83, apropiat\xc4\x83 de romantism. \xc3\x8e\xc8\x99i consemneaz\xc4\x83 cu minu\xc8\x9biozitate st\xc4\x83rile suflete\xc8\x99ti, sentimentele \xc8\x99i senza\xc8\x9biile. \xc3\x8en luna octombire a aceluia\xc8\x99i an, efectueaz\xc4\x83 un voluntariat de un an ca asistent al profesorului Julius Carl von Bach la \xc8\x99coala politehnic\xc4\x83 din Stuttgart, p\xc3\xa2n\xc4\x83 \xc3\xaen 1903. Musil va descrie aceast\xc4\x83 perioad\xc4\x83 drept plictisitoare, \xc3\xaen pofida unei rela\xc8\x9bii sentimentale cu o femeie cultivat\xc4\x83 precum Stephanie Tyrka, care va deveni o vreme egeria sa._NEWLINE_\xc3\x8en ianuarie 1903, Musil este numit locotenent \xc3\xaen rezerv\xc4\x83. \xc3\x8e\xc8\x99i \xc3\xaendepline\xc8\x99te perioada militar\xc4\x83 de o lun\xc4\x83 la cazarma din Br\xc3\xbcnn, din 15 aprilie \xc3\xaen 12 mai. \xc3\x8en luna august lucreaz\xc4\x83 serios la romanul R\xc4\x83t\xc4\x83cirile elevului T\xc3\xb6rless. Schi\xc8\x9beaz\xc4\x83 \xc8\x99i primele pagini dintr-un roman autobiografic, care prefigureaz\xc4\x83 Omul f\xc4\x83r\xc4\x83 \xc3\xaensu\xc8\x99iri \xc8\x99i pe care \xc3\xael intituleaz\xc4\x83 provizoriu "Lucr\xc4\x83ri preliminare la un roman". Musil cite\xc8\x99te foarte mult \xc8\x99i \xc3\xae\xc8\x99i extinde cultura literar\xc4\x83 la romanticii \xc8\x99i clasicii germani, c\xc3\xa2t \xc8\x99i la autorii contemporani. \xc3\x8en octombrie 1903 \xc3\xae\xc8\x99i reia studiile la Universitatea din Berlin, \xc3\xaen \xc8\x99tiin\xc8\x9be umane. Se \xc3\xaenscrie la filozofie \xc8\x99i la psihologie experimental\xc4\x83, la cursurile lui Carl Stumpf (\xc3\xaen primul semestru al anului universitar 1903-1904). \xc3\x8e\xc8\x99i continu\xc4\x83 \xc3\xaen acela\xc8\x99i timp rela\xc8\x9bia sa cu Herma Dietz care studiaz\xc4\x83 \xc8\x99i ea la Berlin.\n_START_SECTION_\nDebuturi literare\n_START_PARAGRAPH_\n\xc3\x8en 1905, termin\xc4\x83 redactarea romanului R\xc4\x83t\xc4\x83cirile elevului T\xc3\xb6rless \xc8\x99i trimite manuscrisul mai multor edituri din Berlin, Viena \xc8\x99i Iena. Celebrul critic literar berlinez Alfred Kerr, c\xc4\x83ruia \xc3\xaei d\xc4\x83 un exemplar, \xc3\xael consider\xc4\x83 promi\xc8\x9b\xc4\x83tor. Musil continu\xc4\x83 s\xc4\x83 citeasc\xc4\x83, \xc3\xaen principal eseuri (de Ellen Key, \xc3\x8enflorirea sufletului prin art\xc4\x83, de Ralph Emerson, Eseuri, dar mai ales cartea lui Jacob Burckhardt, Cultura Rena\xc8\x99terii \xc3\xaen Italia). \xc3\x8en decembrie, editorul Wiener Verlag accept\xc4\x83 publicarea romanului R\xc4\x83t\xc4\x83cirile elevului T\xc3\xb6rless._NEWLINE_\xc3\x8en 1906, Musil face cuno\xc8\x99tin\xc8\x9b\xc4\x83 cu Martha Marcovaldi, viitoarea sa so\xc8\x9bie, n\xc4\x83scut\xc4\x83 Heimann (21 ianuarie 1874 - 24 august 1949). Martha este atunci pictori\xc8\x9b\xc4\x83, eleva impresionistului german Lovis Corinth \xc8\x99i tr\xc4\x83ie\xc8\x99te la Berlin, separat\xc4\x83 fiind de al doilea s\xc4\x83u so\xc8\x9b, Enrico Marcovaldi (fusese c\xc4\x83s\xc4\x83torit\xc4\x83 prima oar\xc4\x83 cu Fritz Alexander). \xc3\x8en octombrie apare romanul R\xc4\x83t\xc4\x83cirile elevului T\xc3\xb6rless la Wiener Verlag. Critica elogioas\xc4\x83 publicat\xc4\x83 la 21 decembrie \xc3\xaen ziarul Der Tag spore\xc8\x99te v\xc3\xa2nz\xc4\x83rile romanului. Acesta este inspirat din anii petrecu\xc8\x9bi de Musil la liceul militar, chiar dac\xc4\x83 autorul refuz\xc4\x83 orice apropiere autobiografic\xc4\x83. Intriga evoc\xc4\x83 raporturile ambigue pe care le \xc3\xaentre\xc8\x9bin elevii \xc8\x99colii W. Succesul critic considerabil cu care este primit\xc4\x83 cartea \xc3\xael face pe Musil s\xc4\x83 spere c\xc4\x83 ar putea tr\xc4\x83i din scris._NEWLINE_\xc3\x8en 1909, Musil refuz\xc4\x83 un post de asistent la catedra lui Alexius von Meinong propus de universitatea din Graz. Scriitorul prefer\xc4\x83 s\xc4\x83 lucreze la drama Exalta\xc8\x9bii, care nu va fi publicat\xc4\x83 dec\xc3\xa2t \xc3\xaen 1921. \xc3\x8el \xc3\xaent\xc3\xa2lne\xc8\x99te pe Ludwig Klages care \xc3\xaei va inspira personajul Meingast din Omul f\xc4\x83r\xc4\x83 \xc3\xaensu\xc8\x99iri. \xc3\x8en 1910, Musil candideaz\xc4\x83 \xc3\xaen zadar pentru postul de critic la revista Berliner Zeitung am Mittag. \xc3\x8en noiembrie, face o c\xc4\x83l\xc4\x83torie la Roma, \xc3\xaen Italia, \xc3\xaempreun\xc4\x83 cu Martha, unde termin\xc4\x83 nuvela \xc3\x8endeplinirea dragostei (publicat \xc3\xaen 1911). La 15 aprilie 1911 Musil se c\xc4\x83s\xc4\x83tore\xc8\x99te cu Martha Marcovaldi, dup\xc4\x83 divor\xc8\x9bul acesteia._NEWLINE_Din 1911 \xc3\xaen 1914 lucreaz\xc4\x83 ca bibliotecar la Universitatea Tehnic\xc4\x83 din Viena. \xc3\x8en februarie 1914, devine redactor al prestigioasei reviste literare berlineze Die Neue Rundschau. Se instaleaz\xc4\x83 la Berlin, \xc3\xaempreun\xc4\x83 cu Martha.\n_START_SECTION_\nR\xc4\x83zboiul\n_START_PARAGRAPH_\nDeclara\xc8\x9bia de r\xc4\x83zboi din august 1914 d\xc4\x83 peste cap via\xc8\x9ba lui Musil. "R\xc4\x83zboiul s-a pr\xc4\x83bu\xc8\x99it peste mine ca o boal\xc4\x83, ca o febr\xc4\x83 care o \xc3\xaenso\xc8\x9be\xc8\x99te", spune el. P\xc4\x83r\xc4\x83se\xc8\x99te Berlinul \xc8\x99i este mobilizat \xc3\xaen Austria, cu gradul de locotenent. Ia comanda companiei I a batalionului pedestru 24 a armatei teritoriale austro-ungare, cu cantonamentul la Linz. Cere s\xc4\x83 fie transferat \xc3\xaen Gali\xc8\x9bia, dar este trimis pe frontul italian, \xc3\xaen Tirolul de Sud. Urmeaz\xc4\x83 o serie de transferuri \xc3\xaen diferite cantonamente. La 14 martie 1914, \xc3\xaen apropiere de Arabba, se \xc3\xaemboln\xc4\x83ve\xc8\x99te de ulcer, gingivit\xc4\x83 \xc8\x99i faringit\xc4\x83. Este transferat la Covara, iar apoi la spitalul militar din Bruneck. La 20 martie este transferat la Innsbruck, iar la 8 aprilie la Praga-Karolinenthal pentru o neurastenie depresiv\xc4\x83, unde \xc3\xael \xc3\xaent\xc3\xa2lne\xc8\x99te pe Franz Kafka. Odat\xc4\x83 restabilit, Musil este deta\xc8\x99at de pe front la 20 aprilie \xc8\x99i numit la 9 iulie 1916 redactor la ziarul militar Die Soldaten-Zeitung, unde va scrie texte anonime. R\xc4\x83m\xc3\xa2ne \xc3\xaen acest post mai pu\xc8\x9bin de un an, fiindc\xc4\x83 la 15 aprilie 1917 ziarul este desfiin\xc8\x9bat, iar Musil trimis al\xc4\x83turi de comandantul armatei din Isonzo la Adelsberg, \xc3\xaen Slovenia. Promovat c\xc4\x83pitan la 17 noiembrie 1917, \xc3\xae\xc8\x99i petrece sf\xc3\xa2r\xc8\x99itul r\xc4\x83zboiului la Viena, la Kriegpressequartier, unde este \xc3\xaens\xc4\x83rcinat s\xc4\x83 se \xc3\xaengrijeasc\xc4\x83 de moralul trupelor. Devine de asemenea redactor al primului num\xc4\x83r al ziarului na\xc8\x9bionalist Patria (Die Heimat) care apare la 1 martie 1918._NEWLINE_Experien\xc8\x9ba r\xc4\x83zboiului va fi pentru el decisiv\xc4\x83. Multe din scrierile sale ulterioare vor examina r\xc4\x83zboiul \xc8\x99i consecine\xc8\x9bele sale asupra civiliza\xc8\x9biei, g\xc3\xa2ndirii \xc8\x99i artei. Multe din impresiile \xc8\x99i anecdotele culese de pe front vor fi \xc3\xaencorporate romanului Omul f\xc4\x83r\xc4\x83 \xc3\xaensu\xc8\x99iri.\n_START_SECTION_\nOmul f\xc4\x83r\xc4\x83 \xc3\xaensu\xc8\x99iri\n_START_PARAGRAPH_\nLa 8 aprilie 1928, Musil public\xc4\x83 \xc3\xaen cotidianul Der Tag un extras din viitorul roman Omul f\xc4\x83r\xc4\x83 \xc3\xaensu\xc8\x99iri, intitulat "Cacania. Un fragment" ._NEWLINE_Prima versiune a operei magistrale a lui Musil apare \xc3\xaen 1930, av\xc3\xa2nd 630 de pagini. \xc3\x8en martie autorul depusese manuscrisul la Editura Rowohlt care va scoate pentru \xc3\xaenceput 5000 de exemplare. Cu ocazia unui interviu dat ziarului rus de la Moscova, Novy Mir, Musil m\xc4\x83rturisea c\xc4\x83 lucreaz\xc4\x83 la "un tablou satiric \xc8\x99i utopic al culturii occidentale moderne". Primul volum al Omului f\xc4\x83r\xc4\x83 \xc3\xaensu\xc8\x99iri apare \xc3\xaen octombrie. \xc3\x8en decembrie, scriitorul Thomas Mann \xc3\xael declar\xc4\x83 \xc3\xaen revista literar\xc4\x83 Das Tagebuch romanul anului. Volumul al doilea apare \xc3\xaen 1933, an \xc3\xaen care, dup\xc4\x83 venirea lui Hitler la putere, Musil p\xc4\x83r\xc4\x83se\xc8\x99te Germania \xc8\x99i se stabile\xc8\x99te la Viena. Diferendul cu Editura Rowohlt \xc3\xael face s\xc4\x83 caute un alt editor. \xc3\x8en ciuda elogiilor de care romanul s-a bucurat \xc3\xaen Fran\xc8\x9ba, din partea lui Jean Paulhan \xc8\x99i Bernard Groethuysen, La Nouvelle Revue Fran\xc3\xa7aise refuz\xc4\x83 publicarea sa \xc3\xaen integralitate (Musil a refuzat cenzurarea anumitor pasaje). Doar dou\xc4\x83 capitole sunt publicate \xc3\xaen revista francez\xc4\x83 Mesures, al\xc4\x83turi de textele altor mari scriitori. La 16 noiembrie 1934, Musil face o lectur\xc4\x83 public\xc4\x83 a romanului s\xc4\x83u la Z\xc3\xbcrich, la care asist\xc4\x83 \xc8\x99i Thomas Mann care va scrie ulterior \xc3\xaen Jurnalul s\xc4\x83u\xc2\xa0: "\xc3\x8enalt nivel al romanului lui Musil, comparabil cu Proust". Scriitorul Wolfgang Ystade, \xc3\xaentr-un interviu acordat ziarului Deutsche Zeitung din 20 noiembrie 1935, regret\xc4\x83 c\xc4\x83 premiul Nobel de literatur\xc4\x83 i-a fost acordat lui Luigi Pirandello \xc8\x99i nu lui Robert Musil. \xc3\x8el propune de altfel ca viitor candidat._NEWLINE_La 6 februarie 1936, Musil anun\xc8\x9b\xc4\x83 editorului Rowohlt apari\xc8\x9bia celui de-al treilea volum al Omului f\xc4\x83r\xc4\x83 \xc3\xaensu\xc8\x99iri, care va r\xc4\x83m\xc3\xa2ne neterminat. Victim\xc4\x83 a unei indispozi\xc8\x9bii \xc3\xaen urma unei b\xc4\x83i \xc3\xaen Diana Bad din Viena, Musil \xc3\xaencearc\xc4\x83 s\xc4\x83 ob\xc8\x9bin\xc4\x83 \xc3\xaen zadar o pensie din partea statului._NEWLINE_\xc3\x8en 1937, Musil \xc3\xaentrerupe orice colaborare cu editorul Rowohlt. Noul editor, Bermann-Fischer, relanseaz\xc4\x83 al doilea volum din Omul f\xc4\x83r\xc4\x83 \xc3\xaensu\xc8\x99iri. Un capitol din roman este publicat \xc3\xaen ianuarie \xc3\xaen revista editat\xc4\x83 de Thomas Mann \xc3\xaen exil, Ma\xc3\x9f und Wert. Este ultima publica\xc8\x9bie a lui Musil din timpul vie\xc8\x9bii.\n_START_SECTION_\nUn roman polifonic\n_START_PARAGRAPH_\nOper\xc4\x83 capital\xc4\x83 a lui Musil, Omul f\xc4\x83r\xc4\x83 \xc3\xaensu\xc8\x99iri este un roman dens, amestec\xc3\xa2nd impresii fugitive \xc8\x99i un soi de intelectualism greu accesibil publicului larg. Decupajul \xc3\xaen trei volume apar\xc8\x9bine de fapt ultimului editor Adolf Fris\xc3\xa9, \xc3\xaen edi\xc8\x9bia publicat\xc4\x83 la 10 ani dup\xc4\x83 moartea autorului, \xc3\xaen 1952. Musil \xc3\xael publicase ini\xc8\x9bial \xc3\xaen dou\xc4\x83 volume, primul \xc3\xaen 1930, sub titlul Der Mann ohne Eigenschaften (de fapt, Omul lipsit de vreun caracter specific), al doilea \xc3\xaen 1933, sub titlul C\xc4\x83tre domina\xc8\x9bia militar\xc4\x83 sau Criminalii. C\xc4\x83tre sf\xc3\xa2r\xc8\x99itul vie\xc8\x9bii, Musil a mai ad\xc4\x83ugat 50 de capitole, din care editorul va compune un al treilea volum dup\xc4\x83 moartea autorului. \xc3\x8en ultima edi\xc8\x9bie, din 1978, al doilea volum va cuprinde \xc8\x99i capitolele din volumul al treilea._NEWLINE_A\xc8\x99a cum remarc\xc4\x83 Marie-Louise Roth, Musil a \xc3\xaenceput redactarea acestei monumentale lucr\xc4\x83ri foarte devreme, iar "definitivarea sa (...) l-a ocupat \xc3\xaen \xc3\xaentregime pe scriitor" \xc3\xaen ultimii ani ai vie\xc8\x9bii. Omul f\xc4\x83r\xc4\x83 \xc3\xaensu\xc8\x99iri retraseaz\xc4\x83 peregrin\xc4\x83rile lui Ulrich \xc3\xaen interiorul unei societ\xc4\x83\xc8\x9bi burgheze muribinde. Ulrich este de fapt intermediarul prin care Musil \xc3\xaensu\xc8\x99i judec\xc4\x83 \xc8\x99i analizeaz\xc4\x83 lumea cu personajele sale. Caracteristica acestor personaje este c\xc4\x83 fiecare \xc3\xaen parte reprezint\xc4\x83 \xc3\xaen felul ei o idee, ceea ce l-a f\xc4\x83cut pe St\xc3\xa9phane G\xc3\xb6dicke s\xc4\x83 califice opera lui Musil drept un "roman polifonic".\n_START_SECTION_\nUltimii ani\n_START_PARAGRAPH_\nDup\xc4\x83 Anschluss-ul din martie 1938, editorul lui Musil p\xc4\x83r\xc4\x83se\xc8\x99te Viena. \xc3\x8encep\xc3\xa2nd din luna iulie, Germania refuz\xc4\x83 publica\xc8\x9biile editurii Bermann-Rowohlt, ceea ce conduce la pr\xc4\x83bu\xc8\x99irea v\xc3\xa2nz\xc4\x83rii c\xc4\x83r\xc8\x9bilor lui Musil. Se refugiaz\xc4\x83 \xc3\xaempreun\xc4\x83 cu so\xc8\x9bia sa, Martha, la Z\xc3\xbcrich, \xc3\xaen Elve\xc8\x9bia. R\xc4\x83mas f\xc4\x83r\xc4\x83 venituri \xc8\x99i f\xc4\x83r\xc4\x83 editor, situa\xc8\x9bia material\xc4\x83 a cuplului este foarte precar\xc4\x83. Sunt sus\xc8\x9binu\xc8\x9bi financiar de admiratori \xc8\x99i prieteni precum familia Mayrisch din Luxemburg \xc8\x99i Church, mecena coeditori ai revistei Mesures. De asemenea, sculptorul austriac Fritz Wotruba \xc8\x99i pastorul protestant Lejeune vor avea grij\xc4\x83 ca Musil s\xc4\x83 aib\xc4\x83 din ce tr\xc4\x83i p\xc3\xa2n\xc4\x83 la sf\xc3\xa2r\xc8\x99itul vie\xc8\x9bii. _NEWLINE_ _NEWLINE_\xc3\x8en octombrie 1938, Operele pre-postume, publicate \xc3\xaen decembrie 1934 la Editura Humanitas din Z\xc3\xbcrich, sunt interzise de autorit\xc4\x83\xc8\x9bile germane \xc8\x99i austriece, pe motiv c\xc4\x83 ar avea caracter dizident. \xc3\x8en 1939, \xc3\xaentreaga oper\xc4\x83 a lui Musil va avea aceea\xc8\x99i soart\xc4\x83. Motivele pentru care nu este agreat de nazi\xc8\x99ti sunt mai ales: 1) c\xc4\x83 este pacifist; 2) este c\xc4\x83s\xc4\x83torit cu o evreic\xc4\x83, deci \xc2\xab\xc2\xa0j\xc3\xbcdisch versippt\xc2\xa0\xc2\xbb; 3) estetica sa literar\xc4\x83 \xc3\xael calific\xc4\x83 drept un "autor du\xc8\x99man al Germaniei"._NEWLINE_I se ofer\xc4\x83 un plasament \xc3\xaen Villa Tourlaque din apropierea ora\xc8\x99ului Cannes (Fran\xc8\x9ba), precum \xc8\x99i o sus\xc8\x9binere financiar\xc4\x83 din partea Comitetului Interna\xc8\x9bional pentru plasamentul intelectualilor refugia\xc8\x9bi din Geneva, pe care le refuz\xc4\x83. Funda\xc8\x9bia American Guild for German Cultural Freedom \xc3\xaei ofer\xc4\x83 o burs\xc4\x83 \xc3\xaencep\xc3\xa2nd cu luna aprilie 1939, dar pentru o perioad\xc4\x83 limitat\xc4\x83 de doar c\xc3\xa2teva luni. \xc3\x8en iunie, sculptorul Fritz Wotruba \xc3\xaei face un bust. \xc3\x8en iulie, se stabile\xc8\x99te cu so\xc8\x9bia la Geneva. Are de g\xc3\xa2nd s\xc4\x83 plece \xc3\xaen Statele Unite pentru a-\xc8\x99i relansa opera literar\xc4\x83._NEWLINE_Robert Musil moare \xc3\xaens\xc4\x83 la 15 aprilie 1942, la v\xc3\xa2rsta de 62 de ani, \xc3\xaen urma unei congestii cerebrale. Pastorul Lejeune, care l-a sus\xc8\x9binut financiar p\xc3\xa2n\xc4\x83 la sf\xc3\xa2r\xc8\x99itul vie\xc8\x9bii, pronun\xc8\x9b\xc4\x83 alocu\xc8\x9biunea funebr\xc4\x83, \xc3\xaen prezen\xc8\x9ba a opt persoane prezente la incinerare. Cenu\xc8\x99a \xc3\xaei este dispersat\xc4\x83 pe muntele Sal\xc3\xa8ve, din apropierea Genevei. \xc3\x8en 1943, Martha Musil \xc3\xaencearc\xc4\x83 \xc3\xaen zadar s\xc4\x83 adune semn\xc4\x83turi \xc8\x99i fonduri pentru publicarea volumului al treilea din Omul f\xc4\x83r\xc4\x83 \xc3\xaensu\xc8\x99iri. Ea moare la 24 august 1949 la Roma. De abia \xc3\xaen 1950, Adolf Fris\xc3\xa9 editeaz\xc4\x83 extrase din roman, contribuind astfel \xc3\xaen mod deciziv la redescoperirea operei lui Musil.'